Čoltovo

Čoltovo (do r. 1927 Čoltová, do r. 1888 Nagycsoltó, Csoltó) je obec na Slovensku v okrese Rožňava v regióne Gemer.

Poloha obce 
Leží na brehu rieky Slaná, 24 km od Rožňavy a 10 km od Tornale. Obcou prechádza cesta prvej triedy I/16 z Rimavskej Soboty do Rožňavy a trať 160 zo Zvolena do Košíc vybudovaná. Železničná zastávka Čoltovo je od r. 2013 neobsluhovaná. Centrum obce leží v nadmorskej výške 199 m. Celá obec leží v Rimavskej kotline na úpätí Slovenského krasu. Susedí s obcami Bohúňovo, Gemerská Panica, Dlhá Ves, Bretka a Gemer. Dominantou obce je gotický Kostol Narodenia Panny Márie zo začiatku 14. storočia.

História 
Prvá písomná zmienka pochádza z roku 1291, v ktorej sa obec spomína ako Chokothow. Neskôr sa uvádzajú názvy Cholto a Choltow. Rodina Basó vlastnila v roku 1405 dve časti obce - Malé a Veľké Čoltovo. Malé Čoltovo, Kis-Csoltó, sa spomína v r. 1479 ako samostatná obec až do začiatku 19. storočia, kedy sa spojila s Veľkým Čoltovom.  

V roku 1566 bol obec vážne poškodená Turkami. V roku 1682 bola obec vypálená Poľsko-litovskou armádou a ostala takmer vyľudnená. V noci z 25. na 26. novembra 1706 tu prespal v dome Gábora Basó František Rákoci II. V roku 1755 mala obec iba 9 obyvateľov, ale podarilo sa ju znova osídliť. V roku 1828 malo Čoltovo 563 obyvateľov a 76 domov, väčšina z obyvateľov pracovala v agrikultúre alebo murárstve.  

Fényes Elek vo svojom diele spomína, že v polovici 19. storočia malo Čoltovo na konci obce práčovňu, na rieke Slaná postavený mlyn a dve krčmy na oboch koncoch obce. V roku 1910 malo Čoltovo 571 obyvateľov, väčšina z nich sa hlásila k maďarskej národnosti.  

Obec do roku 1920 patrila Maďarsku, medzi rokmi 1938 a 1945 bola taktiež súčasťou Maďarska.  

Do roku 1960 patrilo Čoltovo do okresu Šafárikovo, po jeho zrušení patrí do okresu Rožňava.  

V roku 1967 sa začali práce na regulácii toku rieky Slaná medzi Čoltovom a Tornaľou.

Druhá svetová vojna 
Počas Viedenskej Arbitráže, keď obec pripadla Maďarsku, v nej žilo 564 obyvateľov, z toho 20 bolo židovského pôvodu. V kronikách Yad Vashem sa spomínajú židovské rodiny Hershkovitz, Fridman, Glatter a Friedmann. Židia z Čoltova boli pravdepodobne zhromaždený v gete v Tornali alebo Rimavskej Seči, odkiaľ boli presunutí a v Salgotariáne 12.06.1944 naložení do dobytčích vagónov smerujúcich do koncentračných táborov. Väčšina z nich má uvedený dátum úmrtia v plynových komorách 15.06.1944, kedy dorazili prvé transporty do Auschwitzu. Jedna z rodín, Glatterovci, zahynuli v koncentračnom tábore Bergen-Belsen. Jeden zahynul v r. 1945 v Budapešti a jeden z preživších odišiel do Montrealu v Kanade.  

Obec bola dejiskom stretu nacistickej a sovietskej armády pri oslobodzovaní regiónu Gemer. Boje sa odohrali najmä od 19.12.1944, kedy vstúpili do Tornale prví sovietski vojaci. Večer predtým, 18.12.1944, ustúpili nacisti do kopcov nad Behyncami, Gemerom, Bretkou a Čoltovom. Vytvorili si tam zákopy, guľometné hniezda a z výšky mali dobrý prehľad, ako postupuje II. ukrajinský front v údolí rieky Slaná. Nacisti si teda vytvorili zákopy v západnej časti obce, v miestach nad dnešnými kameňolomami. Sovieti sa zakopali vo východnom katastri obce na začiatku lesa pod vedením maršala Malinovského.  Boje trvali približne 3 týždne, až kým obec nebola oslobodená 12.1.1945.  Sovietske zákopy sú dodnes jasne viditeľné a pri troche šťastia sa dajú nájsť aj pozostatky výbavy vojakov. Počas vojny bola zostrelená veža rímskokatolíckeho kostola.

Súčasnosť 
V roku 2011 žilo v obci 485 obyvateľov, väčšina z nich maďarskej národnosti, okrem nej Slováci a Rómovia. 371 obyvateľov sa hlásilo ku katolíckej viere, 29 k reformovanej cirkvi, 26 k evanjelickej cirkvi a.v., 3 svedkovia jehovovi, 1 žid a 33 bez vierovyznania.

Podľa sčítania obyvateľov z r. 2021 žilo v obci 360 Maďarov, 76 Slovákov, 30 Rómov a 11 obyvateľov iných národností.

Vybavenosť obce 
V obci sa nachádza základná škola pre 1. - 4. ročník s vyučovacím jazykom maďarským. V Čoltove pôsobí občianske združenie Ödönyiho Rómovia, hudobná skupina Rozmaring a tanečná skupina Jázmin.   

V obci sa nachádzajú potraviny, OMV a zastávka regionálnych autobusov. Na rieke Slaná bola postavená malá vodná elektráreň, ktorá sa vyznačuje svojou ekologickosťou a šetrnosťou voči potrebám vodných živočíchov, najmä kaprom. 

Sústava kameňolomov nad obcou zabezpečuje ťažbu, výrobu a predaj drveného kameniva pre betonárky, obalovačky asfaltových zmesí, diaľničné a inžinierske stavby a reguláciu vodných tokov.

Pamiatky v obci 
Rímskokatolícky kostol Narodenia Panny Márie, jednoloďová gotická stavba s polygonálnym ukončením presbytéria a predstavanou vežou zo začiatku 14. storočia. Vznik tohto kostola môže súvisieť s významným gemerským rodom pánov z Čoltova. Stavba bola upravená v 17. a 18. storočí. Kostol utrpel značné škody počas druhej svetovej vojny, kedy bola zničená pôvodná veža. Súčasná je novopostavená po vojne. Posledná obnova stavby sa uskutočnila v rokoch 2000-2004 z podnetu vtedajšieho administrátora RKC farnosti v Čoltove Dr. Petra Greča, ktorý sa aktívne podieľal na tejto obnove. Z gotických detailov sa v interiéri sa nachádza víťazný oblúk, portál do sakristie v tvare oslieho chrbta a pastofórium. Z barokovej prestavby pochádza neskorobarokový oltár Panny Márie.  Fasády kostola sú členené polkruhovo ukončenými oknami s čiastočne prezentovanými osteniami a opornými pilermi. Priečelie je členené pilastrami. Veža je horizontálne členená kordónovými rímsami, vertikálne lizénami a ukončená novodobou ihlancovou helmicou.

Reformovaný kostol, jednoloďová tolerančná stavba s pravouhlým záverom, bez veže, z roku 1783. Upravovaný bol v roku 1840. V interiéri sa nachádza klasicistická kazateľnica s polygonálnym parapetom s kartušami. Fasády kostola sú členené lizénami, priečeliu dominuje rizalit so vstupom ukončený trojuholníkovým štítom s tympanónom.

Zaujímavosti 
Erb obce je neskorogotický. Podkladom pre tento návrh bola obecná pečať, pochádzajúca z prvej polovice 18. storočia. Odtlačok typária z roku 1729 je uložený v Štátnom oblastnom archíve v Banskej Bystrici na písomnosti z roku 1781. Pečať s kruhopisom SIGILLUM POS. CSOLTO A.D. 1729 je delená. V hornom poli sú vyobrazené dve postavy koscov, jedna s kosou a druhá s kosákom v ruke. V dolnom poli sú vyobrazené dva snopy obilia. V archíve je dochovaný aj iný odtlačok typária datovaný tým istým rokom, obsahujúci ten istý pečatný obraz, bez zreteľného delenia pečatného poľa. Vzhľadom na uvedené skutočnosti, autentickosť a vek tohto znamenia, bolo odporúčané, aby sa stalo základom, východiskom pri tvorbe obecného erbu. 

V obci sa nachádza obecný cintorín s pamätníkom padlých vojakov I. a II. svetovej vojny. Prvý pamätník vznikol ešte v roku 1922, kedy tu boli pochovaní piati vojaci: dvaja československej, dvaja maďarskej a jeden neznámej národnosti. V minulosti sa v tesnej blízkosti obecného cintorína na parcele č. 8 nachádzal aj židovský cintorín. V roku 2010 boli ešte viditeľné náhrobné kamene, avšak po úpravách majiteľa pozemku boli zlikvidované. 

Partnerskou obcou je maďarská obec Korom. 

Cez obec v minulosti pretekal potok. Do obce vstupoval pri dnešnom dome č. 58, pretekal pozdĺž ulice až po dom č. 46, popri reformovanom kostole. Ďalej pokračoval na sever, popred dnešnú základnú školu a pri dome č. 122 sa vlieval do Slanej. 

Pred reguláciou sa na koryte rieky Slaná nachádzal ostrov tvaru písmena D s rozmermi cca 120 x 60 m.

Tipy na výlety 
V blízkosti obce sa nachádza niekoľko unikátnych prírodných a kultúrnych pamiatok:

 Jaskyňa Domica 
 Gombasecká jaskyňa zapísaná v UNESCO
 Jaskyňa Peško 
 Národný park Slovenský Kras 
 Náučný chodník - Prielom rieky Muráň, zrúcanina gotického kostolíka, bunker z 30. rokov 20. storočia a kúpalisko v Bretke
 Zrúcanina hradu Gemer z 12. storočia, ktorú v r. 1458 dal zbúrať kráľ Matej Korvín
 Ruiny Plešiveckého hradu, baroková zvonica a gotický kostol v Plešivci
 Park Zoltánka s romantickou zrúcaninou hradu v Tornali
 Banícke múzeum a mestská veža v Rožňave

Externé odkazy 
 Oficiálna stránka obce: https://www.coltovo.sk/
 Profil gotického kostola: Apsida.sk
 Čoltovo na mape z r. 1955

Referencie 

 
Obce okresu Rožňava